Salman Aristo

Salman Aristo () adolah saurang panulih naskah jo sutradara film Indonesia nan dikana dek karya filmnyo Ayat-Ayat Cinta, Laskar Pelangi, Garuda di Dadaku, jo Sang Penari.

Lahia di Jakarta, Aristo tatarik jo film sajak ketek, walaupun inyo baru tajun ka industri film sasudah lulus dari universitas. Ateh saran dari kawannyo, inyo manulih naskah partamonyo untuak film Tak Pernah Kembali Sama. 

Aristo, nan manikahi rekannyo sasamo panulih naskah banamo Ginatri S. Noer, dipangaruhi dek babarapo panulih naskah Barat jo Indonesia, tamasuak Woody Allen, Robert Altman, Richard Linklater, Richard Curtis, Arifin C. Noer jo Asrul Sani. Inyo alah dinominasikan untuak tigo Piala Citra untuak kategori panulisan skenario, walaupun inyo alun pernah manang.

 Biografi 

 Kahidupan awal jo karier 
Aristo dilahiakan di Jakarta pado taun 1976 dari kaluarga nan badarah Minangkabau. Sajak ketek, inyo alah tatarik jo film katiko inyo jo kaluarganyo pai ka bioskop basamo-samo; dalam wawancara jo Tabloid Nova, inyo manyabuikan baso salah satu film partamo nan inyo liek adolah sabuah film komedi nan dibintangi Warkop. Katiko alah SMA pado taun 1988, inyo mulai pai ka bioskop untuak manonton film surang. Walaupun inyo suko jo film, inyo awalnya tagabuang dalam sabuah band indie.

Sasudah SMA, Aristo mampalajari jurnalistik di Universitas Padjadjaran di Banduang, nan lulus pado taun 1999. Katiko bakuliah, inyo tatap aktif di dunia musik indie jo bandnyo nan banamo Silentium. Sasudah lulus, inyo bakarajo di bidang jurnalistik salamo babarapo wakatu sabalun pindah ka pambuatan film ateh saran dari Dedi Rakswaradana, nan kemudian manjadi gitaris band Naff. Babarapo bulan kamudian, sasudah pindah ka Jakarta, skenario partamonyo,  naskah 90 laman nan bajudul Tak Pernah Kembali Sama, dibaco dek sutradara Rudy Soedjarwo. Soedjarwo mambarikan naskah tu babarapo kritik, nan mandorong Aristo untuak mampelokan naskahnyo.

Untuak mangarajokan naskahnyo, sajak taun 2002 Aristo mulai rutin pai ka Pusat Perfilman Usmar Ismail di Kuningan, Jakarta, untuak mambaco skenario. Babarapo karya nan inyo baco adolah karya-karya Asrul Sani, nan manuruiknyo sangaik baguno; inyo kamudian mangatokan baso naskah film Kejarlah Daku Kau Kutangkap adolah salah satu naskah film nan paliang rancak. Samantaro itu, inyo mandapek karajo sabagai pangulas film untuak majalah musik lokal, nan mambari inyo akses labiah gadang ka industri film.

 Kasuksesan jo karier salanjuiknyo 
Dalam sabuah seminar, Aristo basuwo jo sutradara Hanung Bramantyo. Inyo manunjuakkan  naskahnyo ka Hanung. Hanung mamintak Aristo supayo manulih naskah untuak film baru nan inyo karajokan jo Leo Sutanto dari SinemArt. Karya iko dirilis pado taun 2004 malalui film Brownies. Film iko mandapek nominasi Piala Citra untuak kategori sutradara tabaik di Festival Film Indonesia untuak Bramantyo jo skenario asli tabaik untuak Aristo. Katiko Brownies sadang diproduksi, Aristo manulih ampek skenario lainnyo untuak film Catatan Akhir Sekolah, Cinta Silver, Jomblo, jo Alexandria. Kasado naskah iko dibuek manjadi film antaro taun 2005 jo 2006. Sasudah kasuksesan iko, pado akhir 2006 Bramantyo mamintak Aristo jo bininyo, panulis skenario Ginatri S. Noer, untuak mangadaptasi novel Ayat-Ayat Cinta karya Habiburrahman El Shirazy, manjadi film. Filmnyo nan juo bajudul Ayat-Ayat Cinta, sangaik sukses di Indonesia. Kiprah kapanulisannyo ditaruihan dek Karma (2007), jo Kambing Jantan: The Movie (2008).
jmpl|Aristo alah maadaptasi babarapo karya Andrea Hirata (di gambar), dimulai jo Laskar Pelangi pado taun 2008.

Pado taun 2008, Aristo manulih skenario untuak adaptasi film dari novel Andrea Hirata bajudul Laskar Pelangi satalah dimintakndek produser filmnyo, Mira Lesmana. Film iko, nan disutradarai dek Riri Riza, laku di pasaran. Inyo kamudian manulih skenario lainnyo untuak film Garuda di Dadaku (2009). Film nan disutradarai dek Ifa Isfansyah iko dilaporkan barhasil manjua tiket sabanyak 1,2 juta.

Pado bulan Maret 2011, Aristo manabikan Politweet, sabuah koleksi fiksi flash nan batema politik. Pado taun nan samo, inyo sato manulih naskah untuak film Sang Penari basamo Ifa Isfansyah jo Shanty Harmayn; film iko adolah adaptasi dari trilogi Ronggeng Dukuh Paruk karya Ahmad Tohari. Skenario film iko dinominasian untuak Naskah Terbaik pado Festival Film Indonesia 2011. Salapeh tahun tu, inyo manulih skenario untuak film Lima Elang, sabuah film nan disutradarai dek Rudy Soedjarwo. Film iko mancaritoan kisah limo anak mudo di perkemahan, nan manjadi salah satu film lokal partamo nan manggunoan kepanduan sabagai tema utamonyo. Film lainnyo nan bajudul Garuda di Dadaku 2 dirilis pado bulan Desember. Sampai taun 2011, Salman jo Noer punyo duo urang anak.

Filmografi
 Brownies (2004)
 Catatan Akhir Sekolah (2005)
 Cinta Silver (2005)
 Alexandria (2007)
 Jomblo (2007)
 Ayat-Ayat Cinta (2007)
 Karma (2008)
 Laskar Pelangi (2008)
 Kambing Jantan: The Movie (2008)
 Sang Pemimpi (2009)
 Garuda di Dadaku (2009)
 Pasangan Baru (2010; film singkek; sabagai sutradara)
 Hari Untuk Amanda (2010)
 Jakarta Maghrib (2010; sutradara)
 Sang Penari (2011)
 Lima Elang (2011)
 Garuda di Dadaku 2 (2011)
 Negeri 5 Menara (2012; panulih jo produser)
Yasmine (2014, Brunei)
 "Satu Hari Nanti" (2017; sutradara)

Rujuakan
Catatan kaki

Daftar pustaka












Pautan lua

Kategori:Panulih skenario Indonesia
Kategori:Tokoh dari Jakarta
Kategori:Tokoh Minangkabau